Na,
igpanó-panó si Jesus tun ta probinsya ka Galilea.
Igliliyan din tô probinsya ka Judea,
su kakalyag katô mga pangulu ka Judio na matayan dan sikandin.
Tô masig dán dumunggù tô kalimudan ka mga Judio na ágngadanan Kalimudan Ka Mga Rákkó,
igkagi tô mga kataladi i Jesus kandin,
na mà dan,
“Madigár ka miwà ka kannun,
asta sadun ka tun ta probinsya ka Judea ébô kumita tô mga disipulu nu katô mga kasalábbuan na áglumun nu.
Atin ka malyag tô manubù na ágkangadanan sikandin,
dì din állássán tô áglumun din.
Purisu ka duwán kasalábbuan na lumun nu,
madigár pád ka pakitanán nu tun ta langun manubù nit banuwa.”
Tô gó tô igkagi dan,
su agad sikandan tô mga kataladi i Jesus,
ándà dan pamaké kandin.
Igkagi si Jesus,
na mà din,
“Ándà pa dunggù tô nángngà álló para katô kalumu ku.
Asal agad ándin állawi tô nángngà para ákniyu.
Dì kó ágkaringasaan ka mga manubù nit banuwa,
asal sakán tô ágkaringasaan dan,
su maragga gulit kandan na madat tô áglumun dan.
Una kó sadun tun ta kalimudan.
Diya pa madun,
su ándà pa dunggù tô nángngà álló para katô kasadun ku.”
Pángnga igkagi si Jesus kani,
igóddô pa sikandin tun ta probinsya ka Galilea.
Na,
pángnga igsadun tô mga kataladi i Jesus tun ta kalimudan tun ta Jerusalem,
igsadun pagsik si Jesus asal igállás-állás,
su kakalyag din na ándà makasóddór tingód katô kasadun din.
Tun ta kalimudan,
duwán mga pangulu ka Judio na igpamasak ki Jesus,
asta igpénsaé dan,
na mà dan,
“Ánda sikandin?”
Marapung pagsik tô mga manubù na igpasisip-sisipé tingód ki Jesus.
Duwán mga manubù na igkagi,
na mà dan,
“Madigár manubù sikandin.”
Duwán ássa mga manubù na igkagi,
na mà dan,
“Dì,
su áglimbung sikandin katô mga manubù.”
Asal igállás-állás dan igkagi,
su imáddangan dan katô mga pangulu ka Judio.
Na,
tô ágtángngà dán tô kalimudan,
igsadun si Jesus tun ta templo,
asta igtinurù sikandin.
Isalábbuan tô mga pangulu ka Judio,
asta igpénsaé dan,
na mà dan,
“Ánda é ágtikudan ka kapandayan kani manubù ni?
Su ándà sikandin tinurui katô mga pangulu ka templo.”
Igtaba si Jesus,
na mà din,
“Ánnà tikud dini kanak tô ágtinuruán ku,
asal tikud tun ta igpapid kanak.
Atin ka malyag tô manubù na mánnal katô kakalyag ka Manama,
makasóddór sikandin ka ánda é ágtikudan katô ágtinuruán ku,
ka tikud tun ta Manama,
ó tikud dini kanak.
Atin ka tikud dád tun kandin tô ágtinuruán ka manubù,
kakalyag din na ágdurungán sikandin.
Asal atin ka ukit ka ágtinuruán din,
madurung tô igpapid kandin,
kasóddóran ta na bánnal tô ágtinuruán din,
asta ánnà bulalón sikandin.
Ándà manubù tun ákniyu na ágtuman katô igsugù i Moises ákniyu.
Manan ka malyag kó mimmaté kanak?”
Igtaba tô mga manubù na ilimud,
na mà dan,
“Igahuwan ka katô madat espiritu!
Ándà mimmaté áknikó.”
Igkagi si Jesus,
na mà din,
“Duwán iglumu ku dalám ka álló ka kapaginawa,
su igdappánnan ku tô sábbad manubù ébô kólian.
Purisu isalábbuan kó.
Asal sikiyu pagsik tô áglumu dalám ka álló ka kapaginawa su ágtumanán yu tô igtinurù i Moises na kailangan tupuwan tô délák gabatà yu gamama.
Tô kabánnalan,
ánnà si Moises tô igtigkané kani ágkémun,
asal tikud tun ta mga kamónaan yu sayyan.
Na,
atin ka mému kó tumupu ka manubù dalám ka álló ka kapaginawa ébô tumanán yu tô igsugù i Moises,
manan ka ágkasókó kó kanak su ikólì a katô tibuk lawa katô manubù dalám ka álló ka kapaginawa?
Yakó ágruud ukit katô ikitaan yu dád.
Kailangan pamasakán yu tô kabánnalan ka dì kó pa rumuud.”